
Tisztelt Képviselő-testület!

I. Előzmények:

A számvitelről szóló 2000. évi C. törvény 4. § (1) bekezdése szerint: „A gazdálkodó működéséről, vagyoni, pénzügyi és jövedelmi helyzetéről az üzleti év könyveinek zárását követően, e törvényben meghatározott könyvvezetéssel alátámasztott beszámolót köteles - magyar nyelven - készíteni.”


II. A döntéshez szükséges információk, tájékoztatások:

Fót Város Önkormányzatának kizárólagos tulajdonát képező gazdasági társaság, a Fóti Közszolgáltató Közhasznú Nonprofit Kft. (továbbiakban Kft.) elkészítette és az Önkormányzat részére benyújtotta a 2021. évi egyszerűsített éves beszámolóját (1. sz. melléklet) és közhasznúsági jelentését (2. számú melléklet). 

A számviteli törvény rendelkezésének megfelelően a gazdasági társaság könyvvizsgálója köteles könyvvizsgálói jelentést készíteni a beszámolóról (3. számú melléklet), valamint a Polgári Törvénykönyv (továbbiakban: Ptk.) 3:120. §-ának megfelelően a beszámolóról való döntés a gazdasági társaság felügyelőbizottsága által készített írásbeli jelentés birtokában hozható meg. 

A Kft. könyvvizsgálója a beszámoló dátumára készített Felügyelő Bizottság elé kerülő könyvvizsgálói jelentés (3. számú melléklet) és a Képviselő-testület elé kerülő könyvvizsgáló jelentés (4. számú melléklet) mellett a beszámolót elfogadó Képviselő-testületi döntés napjára újabb könyvvizsgálói jelentést ad ki, amit majd letétbe helyez a Társaság. 

A beszámoló szerint a Kft. 2021. év végi eszközök és források egyező végösszege: 422.367 e Ft, a saját tőke összege: 147.428 e Ft, az adózott eredmény: 3.753 e Ft (nyereség). A Kft. 2021. évi bevételeinek összege meghaladja a ráfordításainak összegét, ennek eredményeképpen a tárgyévet nyereséggel zárta.

A Kft. a törvényi kötelezettségének megfelelően a Képviselő-testület által elfogadott beszámolót az adott üzleti év mérlegfordulónapját követő ötödik hónap utolsó napjáig a céginformációs szolgálatnak elektronikus úton megküldi.  Ehhez a beszámoló és közhasznúsági melléklet elfogadása mellett mellékelni kell a tulajdonos döntését az adózott eredmény felhasználásáról. Bár a Kft. nonprofit gazdasági társaságként működik, így adózott eredményét a törvény erejénél fogva nem lehet felosztani, ennek ellenére a döntést meg kell küldeni a céginformációs szolgálatnak. 

A Kft. Felügyelőbizottsága elfogadni javasolja a 2021. évi beszámolót és közhasznúsági mellékletet. A felügyelőbizottsági ülés jegyzőkönyvének kivonatát az 5. számú melléklet tartalmazza. 

A fentiek alapján a következő határozati javaslatot terjesztem a Tisztelt Képviselő-testület elé.

III. Határozati javaslat:

…/2022. (V. 26.) KT-határozat

1./ Fót Város Önkormányzat Képviselő-testülete a Fóti Közszolgáltató Közhasznú Nonprofit Kft. 2021. évi egyszerűsített éves beszámolóját és közhasznúsági jelentését, melyben az eszközök és források egyező végösszege: 422.367 e Ft, a saját tőke összege: 147.428 e Ft, az adózott eredmény: 3.753 e Ft (nyereség), elfogadja.

2./ Fót Város Önkormányzat Képviselő-testülete tudomásul veszi, hogy a Fóti Közszolgáltató Közhasznú Nonprofit Kft. adózott eredménye a törvény erejénél fogva nem osztható fel osztalékként. 

Felelős: 1./ -2./ pont: polgármester 
Határidő: 1./ -2./ pont: azonnal

Az előterjesztés mellékletei:

1. sz. melléklet: Fóti Közszolgáltató Közhasznú Nonprofit Kft. 2021. évi egyszerűsített éves beszámolója  
2. sz. melléklet: Közhasznúsági melléklet 2021. január 1. -2021. december 31.
3. sz. melléklet: Független könyvvizsgálói jelentés a beszámoló dátumára a Felügyelő Bizottság elé
4. sz. melléklet: Független könyvvizsgálói jelentés a beszámoló dátumára a Képviselő-testület elé
5. sz. melléklet: Jegyzőkönyv kivonat – Fóti Közszolgáltató Nonprofit Kft. FB ülés 

